ג'ון סטיוארט

שמאל|ממוזער|200px|סטיוארט, 2010
ג'ון סטיוארט (באנגלית: Jon Stewart; ב-28 בנובמבר 1962) הוא קומיקאי, שחקן, סופר, במאי, מפיק קולנוע ומנחה טלוויזיה אמריקאי-יהודי. משנת 1999 ועד אוגוסט 2015 הנחה את תוכנית הסאטירה של ערוץ קומדי סנטרל "הדיילי שואו".

ביוגרפיה
נולד בשם ג'ונתן סטוארט לייבוביץ (Jonathan Stuart Leibowitz) בניו יורק שבארצות הברית, למשפחה יהודית-אשכנזית, וגדל עם שלושת אחיו בניו ג'רזי. אמו, מריאן (לבית לסקין) הייתה מורה ויועצת חינוכית, ואביו דונלד לייבוביץ (1931–2013) היה רכז צריכת אנרגיה במשרד האוצר של ניו ג'רזי. משפחתם היגרה לארצות הברית מפולין, מאוקראינה ומבלארוס.

בגיל צעיר שינה את שמו באופן לא-רשמי, כך שהחליף את שם משפחתו בשמו האמצעי, מ"ג'ונתן סטוארט לייבוביץ" ל"ג'ון סטיוארט". הוא מסביר זאת בשל היחסים המורכבים שהיו ועודנם יש לו עם אביו. מבחינה רשמית שינה את שמו לסטיוארט בשנת 2001.

בתיכון היה חבר בלהקת בית הספר, וניגן בקרן יער. תחילה החל ללמוד כימיה בקולג' ויליאם ומרי שבווירג'יניה, אך בהמשך החליף את מקצועו ועבר ללמוד פסיכולוגיה. בעת לימודיו שיחק בנבחרת הכדורגל של הקולג' ועבד כמאמן כדורגל בבית ספר תיכון בגלוסטר שבווירג'יניה.

קריירה
בשנת 1986 עבר לניו יורק, כדי לנסות את מזלו במועדוני סטנד-אפ, אך עד 1987 לא היה לו את האומץ לעלות לבמה.

בשנת 1989 קיבל את עבודת הטלוויזיה הראשונה שלו ככותב ל"Caroline's Comedy Hour", ב-1991, הוא הופיע בתוכנית "Short Attention Span Theater" בערוץ הקומדי סנטרל, ובשנת 1992 החל להנחות את תוכנית האירוח הראשונה של רשת MTV. ב-1993, הוא היה בין המועמדים להחליף את דייוויד לטרמן שעזב את ערוץ NBC, אך לבסוף קונאן או'בריאן נבחר.

בשנת 1999 החל להנחות את הדיילי שואו, אחרי פרישתו של המנחה קרייג קילבורן. ב-1996 קיבל סטיוארט את התפקיד הראשון שלו בסרט "מועדון האקסיות". ב-1998 סטיוארט הוציא את ספרו הראשון " Naked Pictures of Famous People", אוסף של סיפורים קצרים ומסות הומוריסטיות.

ב-2000 שיחק בתפקיד קטן בסרט "מטורפת מאהבה". ב-2001, זכה סטיוארט בפרס אמי הראשון שלו.

בשנת 2005 התוכנית זכתה בשני פרסי אמי ובפרס גראמי. סטיוארט הנחה את טקסי גראמי בשנים 2001 ו-2002, והנחה את טקס האוסקר ב-2006 ו-2008.

בשנת 2004 סטיוארט ו"The Daily Show" הוציאו את הספר "(America (The Book". הספר מכר מיליוני עותקים, והיה בין 15 רבי המכר של השנה.

בשנת 2008 שיחק בדרמה הקומית "באק האוורד הגדול" בכיכובם של טום הנקס וג'ון מלקוביץ'.

בשנת 2012 סגרה תוכניתו של סטיוארט עשור שלם של זכיות בפרס אמי.

ב-21 ביוני 2013 התארח סטיוארט בתוכניתו של באסם יוסוף המכונה "ג'ון סטיוארט המצרי". הביקור הגיע לאחר תמיכה קודמת שהביע סטיוארט ביוסוף, במסגרתה פרסם מערכון אודות מעצרו של יוסוף בידי השלטונות המצרים בראשות מוחמד מורסי. מערכון זה, אשר הומלץ בידי השגרירות האמריקאית בקהיר, גרם לתקרית דיפלומטית בין ארצות הברית למצרים.

ב-14 בנובמבר 2014 יצא סרטו הראשון של סטיוארט כבמאי, "רוזווטר", המבוסס על ספרו של העיתונאי האיראני-קנדי מזיאר בהארי (אנ') על מעצרו באיראן. לאורך התקופה שהפיק את הסרט, נעדר זמן רב מהנחיית ה"דיילי שואו", ואת תפקידו החליף באופן זמני ג'ון אוליבר, מי שעתיד להפוך למגיש תוכנית בעצמו, "השבוע שעבר", בערוץ HBO.

ב-10 בפברואר 2015 הודיע כי יפרוש מתפקידו כמנחה תוכנית הדיילי שואו בסתיו 2015, לאחר 16 שנים בתפקיד. במרץ שבאותה השנה הודיע כי הקומיקאי הדרום אפריקאי טרבור נואה נבחר להחליפו בהגשת התוכנית. באוגוסט 2015 הגיש בפעם האחרונה את התוכנית. מאז הופיע בתוכנית פעם אחת בדצמבר 2015, כדי לקדם את העמותה לזכר נפגעי 11 בספטמבר.

כיום משמש סטיוארט כמפיק בפועל של התוכנית של חברו הטוב מימי הדיילי שואו סטיבן קולבר, "לייט שואו עם סטיבן קולבר". הוא אף מופיע פעמים רבות בתוכנית, לרוב בקטעים פוליטיים, שמזכירים את ימיו כמנחה הדיילי שואו.

בשנת 2020 ביים, הפיק וכתב את הסרט הקולנועי "מנהיג בהזמנה", קומדיה פוליטית בכיכובם של סטיב קארל, רוז ביירן, טופר גרייס ונטשה ליון.

החל מפברואר 2024, חזר להנחות את התוכנית הדיילי שואו. בטקס פרס אמי לבידור בפריים טיים ה-76, זכתה התוכנית בפרס אמי לבידור בפריים טיים לתוכנית אירוח הטובה ביותר והוא נאם את נאום הזכייה בשם הצוות.

 פרסים והוקרה 
 בשנת 2004, קיבל סטיוארט תואר דוקטור לשם כבוד באמנות
 בשנת 2022 זכה בפרס מארק טוויין להומור אמריקאי ה-23 מטעם מרכז ג'ון פ. קנדי לאמנויות הבמה

חיים אישיים
שמאל|ממוזער|180px|ריאיון עם יושב ראש המטות המשולבים של ארצות הברית, מייקל מאלן, ששודר בתוכנית הסאטירה של ג'ון סטיוארט "הדיילי שואו" ב-2010
בנובמבר 2000 נישא לטרייסי מקשיין. ביולי 2004 נולד בנם נייתן תומאס, ובפברואר 2006 נולדה בתם מגי רוז. אחיו, לורנס, עובד כבכיר בוול סטריט.

 אקטיביזם 

 טבעונות ופעילות למען בעלי חיים 
סטיוארט הפך לצמחוני ב-2015 בהשפעת אשתו, שהיא טבעונית ופעילה למען בעלי חיים. החל מ-2017, הזוג החל לנהל ביחד שמורה לטיפול בבעלי חיים שהוצלו מתעשיות הבשר, הביצים והחלב. בהמשך הפך אף הוא לטבעוני. בריאיון סיפר שקשה הרבה יותר להצדיק אכילה של בעלי חיים לאחר שמכירים אותם מקרוב.

 אקטיביזם פוליטי 
באוקטובר 2023, עם פתיחת מלחמת חרבות ברזל של מדינת ישראל, סטיוארט, יחד עם עוד קבוצה של 54 אמנים ואישים בתעשיית הבידור האמריקאית, חתם על מכתב פתוח לנשיא ארצות הברית ג'ו ביידן. המכתב קורא לנשיא ביידן לקרוא להפסקת אש מיידית וכוללת ברצועת עזה ובישראל. המכתב הדגיש את הצורך בעצירת מיידית של הסלמה ואת הצורך בהפסקת אש כוללת ותמידית ברצועת עזה ואת הצורך בנצירת אש מהצד הישראלי ומצד צה"ל, ומזכיר שלמעלה מ-5,000 בני איש נהרגו בשבוע וחצי האחרונים ברצועת עזה, בפרט פלסטינים. המכתב מדגיש את המשבר ההומניטרי שקיים בעזה, שם נטען כי אזלו לתושבים העזתיים אספקה חיונית כמו מזון, מים, חשמל ותרופות, וקורא לשחרור בטוח של בני הערובה משני הצדדים, ולהקל על כניסת הסיוע ההומניטרי בהגעתו מישראל לנזקקים הפלסטיניים שבעזה.

קישורים חיצוניים

 אתר הדיילי שואו













 הערות שוליים 

קטגוריה:אמנים שעל שמם כוכב לכת מינורי
קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:שחקני קולנוע וטלוויזיה יהודים אמריקאים
קטגוריה:שדרני רדיו וטלוויזיה יהודים אמריקאים
קטגוריה:קומיקאים יהודים אמריקאים
קטגוריה:מנחי האוסקר
קטגוריה:זוכי פרס פיבודי
קטגוריה:יהודים זוכי פרס גראמי
קטגוריה:הדיילי שואו
קטגוריה:זוכי אמי בפריים טיים: תסריט
קטגוריה:טבעונים יהודים אמריקאים
קטגוריה:בוגרי מכללת ויליאם ומרי
קטגוריה:אמריקאים שהופיעו ברשימת טיים 100
קטגוריה:יהודים שהופיעו ברשימת טיים 100
קטגוריה:אמריקאים שנולדו ב-1962